ถ้ากิ่งไม้-รากไม้ข้างบ้านล้ำเข้ามาในบ้าน จะทำอย่างไร
ถ้ากิ่งไม้-รากไม้ข้างบ้านล้ำเข้ามาในบ้าน ทำอย่างไร เรื่องนี้มีกฎหมายบัญญัติไว้ตรง ๆ เลย คือ ประมวลกฎหมายแพ่งและพาณิชย์มาตรา 1347 ซึ่งบัญญัติไว้ว่า “มาตรา 1347 เจ้าของที่ดินอาจตัดรากไม้ซึ่งรุกเข้ามาจากที่ดินติดต่อและเอาไว้เสีย ถ้ากิ่งไม้ยื่นล้ำเข้ามา เมื่อเจ้าของที่ดินได้บอกผู้ครอบครองที่ดินติดต่อให้ตัดภายในเวลาอันสมควรแล้วแต่ผู้นั้นไม่ตัด ท่านว่าเจ้าของที่ดินตัดเอาเสียได้”

จากกฎหมายข้างต้น สามารถแยกได้เป็น 2 กรณีดังนี้
กรณีแรก "รากไม้" ถ้ารากไม้ของต้นไม้บ้านข้าง ๆ รุกเข้ามาในที่ดิน สามารถตัดได้เลยโดยไม่ต้องบอกเจ้าของ และรากไม้ที่ตัดไว้ถือเป็นสิทธิของตนเอง ไม่ใช่ของเจ้าของต้นไม้
กรณีที่สอง "กิ่งไม้" ก่อนจะตัดจะต้องบอกให้เจ้าของตัดภายในเวลาอันสมควรก่อนจึงจะตัดได้ และเมื่อตัดแล้วกิ่งไม้ถือเป็นสิทธิของเจ้าของต้นไม้ ไม่เหมือนกับกรณีของรากไม้

ถ้าตัดกิ่งไม้ไปก่อน โดยไม่บอก จะถือเป็นการทำให้เสียทรัพย์หรือไม่
คำพิพากษาฎีกาที่ 1846/2500 วินิจฉัยเรื่องนี้ไว้ว่า การที่ไม่บอกกล่าวก่อนตัดนั้นเป็นเพียงการละเว้นไม่ปฏิบัติตามเงื่อนไขที่กฎหมายแพ่งวางไว้ แต่จะเป็นความผิดทางอาญาหรือไม่ต้องพิจารณาเจตนาเป็นเรื่อง ๆ ไป เฉพาะเรื่องนี้พฤติการณ์ไม่พอฟังว่าจำเลยมีเจตนากระทำความผิดอาญา
3.ประมวลกฎหมายแพ่งและพาณิชย์,40.กฎหมายทรัพย์สิน-กรรมสิทธิ์-ทรัพย์อิงสิทธิ